‘Moet nooit kwaad gaan slaap nie’ en ander topwenke wat ons lesers se ma’s hulle geleer het
JY LEES NOU ‘Moet nooit kwaad gaan slaap nie’ en ander topwenke wat ons lesers se ma’s hulle geleer het
Tot vandag toe is Moedersdag daardie één dag in die jaar waar daar op soveel verskillende maniere hulde aan daardie spesiale mens in jou lewe gebring word: jou ma.
Dis vanjaar al 102 jaar sedert Woodrow Wilson ’n nasionale dag ingestel het om moeders te gedenk. Vandag nog is dit daardie één dag in die jaar waar daar op soveel verskillende maniere hulde aan daardie spesiale mens in jou lewe gebring word: jou ma.
“Moederskap: alle liefde begin en eindig daar,” het die Engelse digter Robert Browning gesê. Waarder woorde as dié word selde gehoor.
Maar onthou, Moedersdag moet ook ander vroue in jou lewe insluit wat die rol van ma en wyse raadgewer in jou lewe speel.
Hoeveel keer het jy al jouself in ’n tameletjie bevind en weer jou pad gevind deur waardevolle advies van jou ma te vra of te onthou? Sy’s nie perfek nie; sy verstaan dalk nie altyd nie. Maar sy’s altyd daar vir jou.
Die formidabele Maya Angelou het dit so mooi saamgevat: “Om my ma te beskryf, is om oor ’n orkaan in sy volle magtige omvang te skryf. Of die klimmende, vallende kleure van ’n reënboog.”
Dis onmoontlik om ’n ma mooi in woorde vas te vat. Maar deur blyke van liefde, waardering, erkenning en respek word daar ’n onbreekbare band geskep met die mens wat jou raadgewer, troosgenoot en rots in die lewe kan wees.
Judy Govender se ma het haar geleer om te bid voor sy saans inkruip. “Betaal jou skuld. Kyk mooi na julle mans. Drink vitamien C-aanvullings, knoffel en kelp.”
Sy sê voorts: “Moet haar nooit seermaak nie, behandel haar soos goud. Wie het dan salfies gesmeer toe jy klein was, heelnag opgesit toe jy siek was...honger gely sodat jy kon eet.”
Dawn Snyman Jacobs bestempel haar 87-jarige ma as haar heldin. “Sy was altyd daar vir my toe ek haar nodig gehad het. Nou’s ek daar vir haar as sy my nodig het.”
“Wees altyd jouself en praat altyd die waarheid!” Dis die raad wat Yolanda Strauss by haar ma gekry het, en vandag nog volg.
Gesina Fourie sê sy het “die beste moeder ooit met haar sagte hart maar ferm wanneer dit moes.”
Sy het my altyd geleer om te vergewe en te vergeet, soos die skrif sê: 70 x 7 per dag moet jy iemand vergewe. En jy gaan slaap nooit met ’n vuil kombuis nie, enigiets kan in die nag gebeur en dan moet dit skoon wees.
[caption id="attachment_125168" align="aligncenter" width="600"] Gesina en haar ma wat haar geleer het om 70 x 7 keer te vergewe.[/caption]
Essie Henstock se ma het haar hierdie raad gegee:
1. Moet nooit kwaad gaan slaap nie.
2. “Ek is lief vir jou” moet die laaste woorde wees wanneer jy die huis verlaat.
3. Leer uit jou en ander se foute
4. Bid vir jou man en kinders
Nellie Naleigh Brits vertel haar ma se raad was: “Kyk hoe lyk ’n vrou se vadoeke en jy sal weet hoe skoon sy is in haar huis en veral in haar kombuis.”
Debbie de Kock se herinnering aan haar laaste kuiertjie saam met haar ma by Sedgefield lui: “My ma het gesê sy gaan my die seedans leer; sy’t ons geleer om ons lewens ten volle uit te leef en die klein dingetjies wat geld nie kan koop nie, te waardeer."
[caption id="attachment_125169" align="aligncenter" width="600"] Debbie het hierdie spesiale oomblik met haar ma op Huisgenoot se Facebookblad gedeel.[/caption]
Twee spesiale snitte vir almal wat ’n ma is:
Kurt Darren - Medalje Vir Ma
Manie Jackson - Dorings vir Ma
Klik hier vir nog wonderlike huldeblyke aan moeders deur ons lesers.